**ESÉLYEGYENLŐSÉGI TRÉNING**

**Fogalmak**

**Fogyatékossággal élő személy**

Fogyatékos személy: az a személy, aki tartósan vagy véglegesen olyan érzékszervi, kommunikációs, fizikai, értelmi, pszichoszociális károsodással - illetve ezek bármilyen halmozódásával - él, amely a környezeti, társadalmi és egyéb jelentős akadályokkal kölcsönhatásban a hatékony és másokkal egyenlő társadalmi részvételt korlátozza vagy gátolja; *(1998. évi XXVI. törvény* *a fogyatékos személyek jogairól és esélyegyenlőségük biztosításáról*[*)*](http://net.jogtar.hu/jr/gen/hjegy_doc.cgi?docid=99800026.TV#lbj1param)

**fogyatékosság**

Hosszan tartó fizikai, értelmi, pszichoszociális vagy érzékszervi károsodás, amely számos egyéb akadállyal együtt korlátozhatja egy adott személy teljes, hatékony és másokkal egyenlő társadalmi szerepvállalását. Bárki bármikor fogyatékossá válhat. A fogyatékosság nem betegség, hanem egy állapot, ami a fogyatékossággal élő személyek és az attitűdbeli, illetve a környezeti akadályok kölcsönhatásának következményéből adódik. Ezen akadályok gátolják a fogyatékos személyt a társadalomban való teljes és hatékony, másokkal azonos alapon történő részvételben.

**fogyatékosság alapján történő hátrányos megkülönböztetés**

A „fogyatékosság alapján történő hátrányos megkülönböztetés” a fogyatékosságon alapuló bármilyen különbségtételt, kizárást vagy korlátozást jelent, amelynek célja vagy hatása valamennyi emberi jog és alapvető szabadság másokkal azonos alapon történő elismerésének, élvezetének vagy gyakorlásának csorbítása vagy semmibe vétele a politikai, a gazdasági, a szociális, a kulturális, a civil élet terén, vagy bármely egyéb területen. Ez a hátrányos megkülönböztetés minden formáját magában foglalja, egyebek között az ésszerű alkalmazkodás megtagadását;

Az „ésszerű alkalmazkodás” az elengedhetetlen és megfelelő módosításokat és változtatásokat jelenti, amelyek nem jelentenek aránytalan és indokolatlan terhet, és adott esetben szükségesek, hogy biztosítsák a fogyatékossággal élő személy alapvető emberi jogainak és szabadságainak a mindenkit megillető, egyenlő mértékű élvezetét és gyakorlását; *(ENSZ Egyezmény a Fogyatékossággal élő személyek jogairól)*

**Esélyegyenlőség**

A hátrányos megkülönböztetés mentesség (más néven egyenlő bánásmód) nem egyenlő az esélyegyenlőség biztosításával. Az esélyegyenlőség metgteremtése olyan politikát, intézkedéseket kíván meg, amely a hátrányos megkülönböztetés tilalmának betartásán túl erőfeszítéseket tesz a fogyatékos emberek társadalmi szerepvállalási esélyeinek növelésével.

Az esélyegyenlőségi politika tehát nem esik egybe az egyenlő bánásmód biztosításával, de az esélyegyenlőség alapja a hátrányos megkülönböztetés mentesség.